Защо създадохме ostavkaoresharski.eu

През последните 2 седмици “легитимната” власт в България ни показа съвсем ясно, че не възнамерява да изпълнява зададените й от Конституцията цели – да работи в името и интереса на всички български граждани.

Съвсем очевидно е, че кабинетът на Пламен Орешарски, подкрепян официално от БСП и ДПС, е доминиран от частни и корпоративни интереси и че действията и назначенията, които прави са продиктувани само от тези задкулисни поддръжници. Абсурдът стига дотам, че кабинетът и управляващите партии са готови да поставят на карта социалния мир в страната, в името на това да запазят подкрепата на популистката “Атака”, водена от човек, който заплашва демократичния ред в Републиката.

Поради всички тези обстоятелства, група доброволци, обединени от Фейсбук събитието #ДАНСwithme, създадохме сайта http://ostavkaoresharski.eu/, на който публикувахме текста на петиция от 4 точки. Намираме тези искания за консенсусни на базата на дискусиите в събитието и исканията на протестиращите граждани.

Основните тези на петицията включват оставка на кабинета, незабавни промени в изборното законодателство с участието на утвърдени неправителствени специалисти в областта, разпускане на 42 Народно събрание и нови избори през есента на 2013г.

